text: Lang ventetid på ambulancen i Hedensted
  23 marts 2011 kl. 14.44
  Minutterne inden ambulancen kommer frem kan blive meget lange, når ulykken sker. Og i Hedensted er ventetiden særlig pinefuld. Her tager det 13,5 minutter, før ambulancen kommer frem.
  I Region Midtjylland skal 75 procent af udrykninger være fremme på 10 minutter i gennemsnit. Ved udgangen af 2010 var det kun 66 procent af udrykningerne, der levede op til den målsætning.
  I Ikast-Brande og Hedensted er den såkaldte responstid længst.
  
  Kun i dagtimerne
  I Hedensted har Region Midtjylland placeret to ambulancer, nemlig ved motorvejen og i Hornsyld. Ambulancen ved motorvejen trækkes dog til Horsen i aften- og nattetimerne. 
  Efter klokken 15 skal ambulancen komme fra Horsens.
  - De ekstra minutter kan få fatale konsekvenser for de syge, siger regionrådsmedlem Erik Vinther (V). Han vil nu have undersøgt, hvorfor kommuner som Hedensted og Ikast-Brande er blevet sorte pletter i ambulanceberedskabet.
  I Region Syddanmark skal ambulancen være fremme på mellem 7,8 og 9,8 minutter i gennemsnit, og den målsætning bliver overholdt.
  